# Institució Alfons el Magnànim - Centre Valencià d'Estudis i d'Investigació

La Institució Alfons el Magnànim-Centre Valencià d'Estudis i d'Investigació és un organisme cultural creat en 1948 per la Diputació Provincial de València, vinculat al Consell Superior d'Investigacions Científiques. Actualment està integrat en l'àrea de cultura de la Diputació de València i té la seu al Centre Cultural la Beneficència, a la ciutat de València. El seu nom es un homenatge al rei Alfons el Magnànim, que comptava amb una de les biblioteques més importants del seu temps, i el seu segon nom a la Institució Valenciana d'Estudis i Investigació.

## Objectius

La Institució és una de les principals editorials públiques valencianes (amb un catàleg de més de 1.300 llibres i revistes) i els seus objectius principals són la promoció i difusió de la recerca científica i l'estudi de les humanitats, especialment en les qüestions culturals que afecten la societat valenciana, i establir i mantenir la relació adequada amb altres organismes similars, tant valencians com estatals i internacionals. Entre altres activitats, convoca anualment els Premis València de narrativa, de poesia i, des de 2016, també d'assaig.

## Organització

Està regida per un consell d'administració, del qual és president des de 2015 el diputat de Cultura, Xavier Rius i Torres, per representants de tots els grups polítics, pel director i pels directors d'Institut.
Originàriament era dividida en sis seccions que ha ampliat fins a tenir-ne més de vint-i-cinc. Des del 2016 està dividida en quatre Instituts: Institut de Ciències Socials i de la Cultura; Institut de Ciències Fisiconaturals, Institut d'Història i Institut d'Humanitats i de Patrimoni. Actualment la direcció del Magnànim recau en Josep Enric Estrela. Antonio Ariño és el director de l'Institut de Ciències Socials i de la Cultura; Vicent Martínez, de l'Institut de Ciències Fisiconaturals; Ismael Saz, de l'Institut d'Història, i Anacleto Ferrer de l'Institut d'Humanitats i de Patrimoni.
Les publicacions de la Institució es distribueixen en diverses col·leccions, com la d'«Estudis Universitaris» i «Arxius i Documents», entre moltes altres. Des del 2016, Enric Sòria dirigeix la «Biblioteca d'Autors Valencians»; Román de la Calle, les col·leccions «Fonaments», «Arts Plàstiques» i «Itineraris»; Emili Piera, la col·lecció «Papers de Premsa»; Jaime Siles, la col·lecció «Estudis Clàssics»; Josepa Cucó i Beatriz Santamarina, la d'Antropologia, i Joaquim Rius la revista Debats.
Des de 2016 la Institució és membre de l'Associació d'Editors del País Valencià.

## Història

Els orígens del Magnànim estan en la segona meitat de la dècada de 1940, quan, a iniciativa del CSIC, es creen diferents centres d'estudis de caràcter provincial enfocats als estudis locals. La proposta es presentà el 22 d'abril de 1947, i només tres dies després seria aprovada. El 19 de febrer de 1948, la Diputació Provincial de València aprova el reglament de la Institución de Estudios Valencianos Alfonso el Magnánimo com a centre actiu d'investigacions i estudis locals de caràcter cultural i científic. La iniciativa fou del ponent de cultura de la Diputació, Felipe María Garín, de bastir una entitat lligada al franquisme i adequar l'obra cultural de la diputació al desenvolupament provincial, com a alternativa al Centre de Cultura Valenciana. Els estatuts s'elaborarien sobre la base dels de l'Institut d'Estudis Ilerdencs. La institució quedaria oficialment inaugurada el 6 de desembre de 1948, amb seu al Palau de la Generalitat.
La seua direcció restà en mans d'un patronat o Consell Ple regit pel president de la Diputació de València (aleshores Adolfo Rincón de Arellano), el rector de la Universitat de València, i els presidents del Centre de Cultura Valenciana i de Lo Rat Penat. El primer director de la Institució fou Arturo Zabala, funcionari de la mateixa Diputació. Gaudí aviat de gran prestigi gràcies a l'entitat dels seus col·laboradors (gent com Lluís Pericot, Manuel Sanchis Guarner, Miquel Tarradell, Germà Colón, Miquel Dolç, Francesc Almela i Vives, Antoni Igual Úbeda, Joseph Gulsoy, Xavier Casp, Julio Caro Baroja, Martí de Riquer, Octavi Saltor, Miquel Batllori i molts altres).
Des del 1950 va crear el Premi València en modalitats de poesia, narrativa i teatre, així com cicles de conferències. També va crear l'Institut de Literatura i Estudis Filològics (ILEF). El 1961 creà els premis Cerdà Reig.
En 1975 es va produir una reestructuració mitjançant la qual es va passar de 32 serveis o instituts a 21.
El 1985, després d'uns anys d'escassa activitat, va ser reestructurat per a formar part d'un nou ens: la Institució Valenciana d'Estudis i Investigació (IVEI), constituïda per consorci entre la Diputació i la Conselleria de Cultura de la Generalitat, amb personalitat jurídica pròpia i regida per una junta de govern renovable per terços, per a preservar-ne una certa independència política. La IVEI mantingué la denominació «Alfons el Magnànim» com a marca editorial, fins que va ser dissolta el 1997 i la Diputació reprengué l'antiga Institució Alfons el Magnànim. La institució va reprendre parcialment l'activitat editorial que havia estat impulsada per la IVEI. En 2016 canvia el seu nom pel d'Institució Alfons el Magnànim - Centre Valencià d'Estudis i Investigació, en homenatge al desaparegut IVEI.

## Premis València de literatura

Els premis València, també coneguts com a premis Magnànim per ser convocats per la Institució, són uns premis de narrativa, poesia i assaig en valencià i castellà. Des de 2016, també es convoquen els premis València Nova, per a escriptors menors de 31 anys.

## Revista Debats

La revista naix en 1982, vinculada la Institució Alfons el Mangnànim i amb voluntat renovadora. Fins a desembre de 2015 va publicar 129 números. El primer número va ser majoritàriament en valencià, llengua que va anar desapareixent ràpidament de la publicació en favor del castellà.
L'etapa de la revista compresa en el període 2000-2015 fou dirigida per Rosa María Rodríguez Magda.
El dia 6 d'octubre de 2016, es presentà la nova etapa de la revista sota la nova direcció del professor Joaquim Rius i Ulldemolins al saló d'actes del Museu Valencià de la Il·lustració i la Modernitat de la Ciutat de València. El primer número de la nova etapa, el 130, va ser el primer publicat íntegrament en valencià. A més, es va fer una edició en castellà, i es publiquen anuaris en anglés. L'objectiu de la nova etapa és el de consolidar una revista acadèmica de prestigi que siga capaç d'abastar un públic més ample que l'estrictament universitari.

## Referències

* ↑ «La Institució Alfons el Magnànim es converteix en Centre Valencià d'Estudis i Investigació», 22-02-2016. Arxivat de l'original el 2016-05-09. [Consulta: 26 abril 2016].
* ↑ «Catàleg Magnànim gener 2016». Arxivat de l'original el 2016-03-30. [Consulta: 27 abril 2016].
* ↑ «Premis València 2016», 17-03-2016. Arxivat de l'original el 2016-04-05. [Consulta: 27 abril 2016].
* 1 2 «Prop de 300 obres es presenten als nous premis València de la Institució Alfons el Magnànim». Cultur Plaza, 25-05-2016.
* ↑ «Canvis importants en la Institució Alfons el Magnànim», 23-02-2016. Arxivat de l'original el 2016-05-13. [Consulta: 26 abril 2016].
* ↑ «Josep Enric Estrela, nuevo director de la Institució Alfons el Magnànim» (en castellà). [Consulta: 20 febrer 2025].
* ↑ «El vicerector Antonio Ariño dirigirà l'Institut de Ciències Socials i de la Cultura de la Institució Alfons el Magnànim», 25-04-2016.
* ↑ «La Institució Alfons el Magnànim se renueva al completo» (en castellà), 21-04-2016.
* ↑ «Enric Sòria dirigirà la Biblioteca d'Autors Valencians del Magnànim», 16-04-2016. Arxivat de l'original el 2016-05-09. [Consulta: 27 abril 2016].
* ↑ «El Magnànim recupera Romà de la Calle per a dirigir les col·leccions d'art», 13-05-2016.
* ↑ «El Magnànim recupera Papers de Premsa con los artículos de J. V. Aleixandre. Emili Piera se hará cargo de la colección para darle un nuevo impulso» (en castellà), 28-04-2016. Arxivat de l'original el 2016-05-13. [Consulta: 28 abril 2016].
* ↑ «Alfons El Magnànim se renueva» (en castellà), 22-04-2016.
* ↑ «El sociòleg Joaquim Rius serà el nou director de la revista Debats», 04-03-2016. Arxivat de l'original el 2016-05-13. [Consulta: 26 abril 2016].
* ↑ Gabarda Cebellán 1997, p. 7
* 1 2 Gabarda Cebellán 1997, p. 15
* ↑ Gabarda Cebellán 1997, p. 16
* 1 2 Gabarda Cebellán 1997, p. 9
* ↑ Gabarda Cebellán 1997, p. 24
* ↑ Cortés Carreres, Santi. València sota el règim franquista, 1939-1951: instrumentalització, repressió i resistència cultural. València: Institut de Filologia Valenciana, 1995, p. 258. ISBN 9788478265992.
* ↑ Gabarda Cebellán 1997, p. 77-85
* ↑ Gabarda Cebellán 1997, p. 72-73
* ↑ Gabarda Cebellán 1997, p. 93
* ↑ Gabarda Cebellán 1997, p. 107
* ↑ Enguix, Salvador «La supresión del Instituto de Estudios Valenciano indigna a los sectores culturales». La Vanguardia, 18-07-1997, pàg. 34.
* ↑ Garcia Grau, Manuel. Les suspicàcies metòdiques: contrapunts i arguments sobre la literatura i la societat contemporànies. Barcelona: Abadia de Montserrat, 2002, pàg. 103. ISBN 9788484153924.
* ↑ Beltran, Adolf «El Constitucional rechaza el recurso contra la disolución de la IVEI» (en castellà). El País, 20-02-2001.
* ↑ Picó, Josep «Institució Valenciana d'Estudis i Investigació» (PDF). Catalonia Culture, núm. 3, 1987.
* ↑ «La Alfons el Magnànim da el primer paso para recuperar la extinguida IVEI». Levante-EMV, 23-02-2016.
* ↑ «El valencià, la transparència i la Cultura són els compromisos dels Premis Magnànim». La Veu PV, 27-10-2016.
* ↑ «Diputación de Valencia entrega los premios literarios Alfons el Magnànim 2014». La Vanguardia, 30-10-2014.
* ↑ Garsán, Carlos. «7 vides literàries: el premis de la Institució Alfons el Magnànim prenen vol». Cultur Plaza, 28-10-2016.
* ↑ «RC - Revistas - Crítica de la Cultura - Debats. Revista de cultura, poder i societat». www.revistasculturales.com. [Consulta: 5 octubre 2016].
* 1 2 3 Borràs, Xavi «Debats 3.0: el 'valencià' como lengua de investigación social». El Mundo, 07-10-2016.
* 1 2 3 4 5 6 Flor, Vicent «Nous debats». Debats. Revista de cultura, poder i societat. Institució Alfons el Magnànim [València], 130, 1, 2016, pàg. 4-5. ISSN: 0212-0585.
* ↑ «Presentación de la nueva etapa de la revista Debats» (en castellà). Las Provincias, 09-10-2016, pàg. 34.
* ↑ «Joaquim Rius pasa a dirigir «Debats» y abre la renovación de vargos en la IAM». Levante-EMV, 07-03-2016.

## Bibliografia

* Gabarda Cebellán, Vicent. Institución Alfonso el Magnánimo. Institució Valenciana d'Estudis i Investigació. 1947-1997. València: Edicions Alfons el Magnànim-IVEI, 1997, p. 132. ISBN 84-7822-219-7.

## Enllaços externs

* Web de la Institució Alfons el Magnànim